Vrou in trompop botsing doodDie ongelukstoneel. (Foto: Verskaf) ’n Vrou is dood en ’n man beseer in ’n trompop botsing Vrydagoggend op die N2-noord in Durban in KwaZulu-Natal. Garrith Jamieson, woordvoerder van Rescue Care, het gesê paramedici is net na 09:00 na die ongelukstoneel net voor die M25 KwaMashu-hoofweg ontbied waar hulle “totale chaos” aangetref het. Twee voertuie het reg van voor gebots en die bestuurders van die motors was in die wrakke vasgekeer. Een van dié bestuurders was ŉ vrou, vermoedelik in haar vyftigs, het Jamieson gesê. Dié vrou het noodlottige beserings in die botsing opgedoen en is op die toneel dood verklaar. Die ander bestuurder het matige beserings opgedoen en is in die wrak gestabiliseer voordat hy met behulp van meganiese toerusting versigtig deur die plaaslike brandweer uit die wrak bevry is. Die man is na ŉ hospitaal gehaas vir verdere mediese behandeling, het Jamieson gesê. Slegs een baan is in die stadium vir verkeer oopgestel, wat verkeersvloei beïnvloed. Die oorsaak van die botsing is in die stadium onbekend. Die polisie ondersoek die voorval. Die ongelukstoneel. (Foto: Verskaf)